Na temelju članka 55. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15 i 37/21) te članka 27. i članka 30. Izjave o osnivanju Koprivničke vode društvo s ograničenom odgovornošću Koprivnica (potpuni tekst) od 09.11.2022. godine, direktor dana 24.01.2023. godine raspisuje

**JAVNI NATJEČAJ**

**za prijavljivanje programa/projekata koje provode udruge**

**radi odobravanja i dodjele donacija**

**za 2023. godinu**

**1. Područja djelovanja udruga za koje se odobravaju i dodjeljuju donacije za 2023. godinu**

Koprivničke vode d.o.o. Koprivnica (u daljnjem tekstu: Društvo) poziva udruge koje provode programe/projekte od interesa za opće dobro u području:

- odgoja i obrazovanja,

- kulture,

- tehničke kulture,

- sporta,

- socijalne skrbi,

- zdravstva,

- branitelja,

- zaštite prirode i okoliša,

- razvoja i demokratizacije društva,

- nacionalnih manjina,

- zaštite potrošača,

- gospodarstva i poljoprivrede

da prijave programe/projekte radi odobravanja i dodjele donacija za 2023. godinu.

**2. Ciljevi Javnog natječaja**

2.1. Osnovni cilj ovog Javnog natječaja je osnaživanje sektora civilnog društva.

2.2. Specifični ciljevi ovog Javnog natječaja obuhvaćaju:

* osnaživanje kapaciteta organizacija civilnog društva za provođenje programa/projekata koji doprinose kvaliteti život stanovnika na uslužnom području Društva
* potporu inovativnim programima/projektima koji aktivno doprinose rješavanju problema u lokalnoj zajednici

**2.3. Podjela programa/projekata za koje se odobravaju i dodjeljuju donacije**

Ovisno o ciljevima koji se namjeravaju postići, programi/projekti udruga i drugih neprofitnih organizacija razvrstavaju se kako je navedeno u nastavku:

* Unaprjeđenje zdravlja i prevencija od bolesti,
* Promicanje vrijednosti Domovinskog rata,
* Zaštita i promicanje prava osoba s invaliditetom i djece s teškoćama u razvoju,
* Zaštita i promicanje prava starijih i nemoćnih osoba,
* Jednakost i ravnopravnost te mirotvorstvo i borba protiv nasilja i diskriminacije,
* Zaštita, briga i izobrazba djece i mladih te njihovo aktivno sudjelovanje u društvu
* Prevencija i borba protiv svih oblika ovisnosti,
* Razvoj demokratske kulture,
* Zaštita i promicanje prava manjinskih društvenih skupina,
* Promicanje i razvoj volonterstva, socijalnih usluga i humanitarne djelatnosti,
* Razvoj i promicanje znanosti, obrazovanja i cjeloživotnog učenja,
* Zaštita okoliša i prirode,
* Razvoj kulturnog života,
* Očuvanje tradicije i običaja,
* Održivi razvoj,
* Poticanje razvoja i promocija sporta,
* Ostala područja od značaja za društvenu zajednicu.

**3. Prihvatljive aktivnosti**

Prihvatljive su sljedeće aktivnosti:

* Aktivnosti unaprjeđenja i očuvanja zdravlja i prevencija bolesti,
* Aktivnosti ranog otkrivanja zloćudnih i kroničnih bolesti,
* Aktivnosti unaprjeđenja zdravlja djece i mladih,
* Aktivnosti socijalnog i humanitarnog karaktera za unaprjeđenje kvalitete života osoba s invaliditetom i drugih ranjivih skupina u društvu,
* Aktivnosti socijalnog i humanitarnog karaktera za unaprjeđenje kvalitete života hrvatskih vojnih invalida Domovinskog rata,
* Aktivnosti psihosocijalnog, zdravstvenog te humanitarnog značaja za branitelje Domovinskog rata, stradalnike Domovinskog rata i članove njihovih obitelji,
* Aktivnosti očuvanja tekovina i zaštite vrijednosti Domovinskog rata,
* Aktivnosti prevencija i suzbijanja bolesti ovisnosti
* Aktivnosti psihosocijalne pomoći,
* Aktivnosti prevencije neprihvatljivog ponašanja djece,
* Aktivnosti unaprjeđenja kvalitete život djece i mladih,
* Aktivnosti usmjerene na poticanje volonterstva kod djece i mladih,
* Aktivnosti provođenja pomoći za djelcu i odrasle osobe – žrtve nasilja u obitelji,
* Aktivnosti usmjerene na promicanje zdravlja, prevencija bolesti, briga i skrb o socijalnim potrebama te poboljšanje kvalitete života starijih i nemoćnih osoba,
* Aktivnosti usmjerene na razvoj demokracije, promicanje temeljnih ljudskih prava, prava nacionalnih manjina,
* Aktivnosti usmjerene na razvoj znanosti, obrazovanja i cjeloživotnog učenja,
* Aktivnosti usmjerene na očuvanje tradicije i običaja,
* Aktivnosti u vezi zaštite okoliša i prirode,
* Aktivnosti u vezi razvoja kulturnog društva,
* Aktivnosti u vezi održivog razvoja,
* Aktivnosti u vezi sporta i razvoja amaterskog sporta.

Naprijed naveden popis prihvatljivih aktivnosti ne predstavlja konačnu listu aktivnosti, već daje samo okvir za lakšu pripremu programa/projekata.

**4. Prihvatljivi prijavitelji**

Udruga je prihvatljivi prijavitelj ako zadovoljava sve sljedeće uvjete:

* Upisana je u Registar udruga i Registar neprofitnih organizacija
* Djeluje najmanje dvije godine u Republici Hrvatskoj zaključno s danom objave ovog Javnog natječaja,
* Programski je usmjerena na djelovanje u područjima navedenim u točki 1. ovog Javnog natječaja, što je razvidno iz ciljeva i popisa djelatnosti u općim aktima prijavitelja,
* Vodi transparentno financijsko poslovanje u skladu s propisima o računovodstvu neprofitnih organizacija,
* Ispunila je programske/projektne i financijske obveze prema Društvu
* Registrirana je na uslužnom području Društva ili aktivnosti programa/projekta na koji se prijavljuje prema ovom Javnom natječaju provodi na uslužnom području Društva.

**5. Planirani iznos financiranja po Javnom natječaju**

Ukupno planirani iznos financiranja po ovom Javnom natječaju iznosi 26.544,56 EUR.

**6. Najmanji i najveći iznos koji se odobrava i dodjeljuje po Javnom natječaju**

Najmanji iznos financijskih/nefinancijskih sredstava koji se može prijaviti i ugovoriti po pojedinom programu/projektu je 70,00 EUR, a najveći iznos je 13.300,00 EUR.

**7. Rok za podnošenje prijava-prijedloga**

Rok za podnošenje prijava-prijedloga za financiranje po ovom Javnom natječaju je do iskorištenja planiranih sredstava, a najkasnije do 01.12.2023. godine.

**8. Broj prijava-prijedloga koji se može podnijeti**

Svaki prijavitelj može prijaviti i ugovoriti najviše jedan program/projekt po ovom Javnom natječaju.

**9. Završetak provedbe programa/projekta**

Provedba programa/projekta kojeg se prijavljuje na ovaj Javni natječaj mora završiti do 31.12.2023. godine.

**10. Dokumentacija koja se prilaže uz prijavu na Javni natječaj**

Prijavitelji su uz prijavu na ovaj Javni natječaj dužni priložiti sljedeće obrasce, dokumentaciju i dokaze:

* Popunjene obrasce za prijavu dostupne na mrežnim stranicama Društva [www.kcvode.hr](http://www.kcvode.hr)
* Uvjerenje nadležnog tijela iz kojeg je vidljivo da se protiv odgovorne osobe prijavitelja i voditelja projekta prijavitelja ne vodi kazneni postupak

U slučaju da prijavitelju bude odobrena donacija, s korisnikom će se sklopiti ugovor o donaciji. Prije sklapanja ugovora o donaciji, korisnik je Društvu dužan dostaviti tražena sredstva osiguranja plaćanja.

**11. Način dostavljanja prijave na Javni natječaj**

Prijave na Javni natječaj (prijedlozi programa/projekata) dostavljaju se isključivo na propisanim obrascima koji su zajedno s Uputama za prijavitelje dostupni na mrežnim stranicama Društva [www.kcvode.hr](http://www.kcvode.hr).

Natječajna dokumentacija navedena je u Uputama za prijavitelje.

Prijava na ovaj Javni natječaj s potrebnim prilozima dostavlja se mailom na mail adresu: [info@kcvode.hr](mailto:info@kcvode.hr) ili u zatvorenoj omotnici, poštom ili osobno (predaja u prijemnom uredu).

U slučaju da se prijava dostavlja zatvorenoj omotnici, dostavlja se na adresu i uz naznaku na omotnici:

**Koprivničke vode d.o.o. Koprivnica**

**„Javni natječaj za predlaganje programa/projekata koje provode udruge za donacije koje se odobravaju i dodjeljuju za 2023. godinu“**

**– NE OTVARATI -**

**Mosna ulica 15a**

**48000 Koprivnica**

**11. Ostalo**

11.1. Isti prijavitelj može biti partner na više drugih programa/projekata unutar prioritetnih područja ovog Javnog natječaja.

11.2. Svi promotivni materijali (uključujući publikacije, biltene, letke, majice i slično) koji su financirani sredstvima prema ovom Javnom natječaju, obavezno moraju sadržavati logo Društva i/ili naziv Društva te, ako je prihvatljivo, napomenu **„Program/projekt sufinanciran sredstvima Koprivničkih voda d.o.o. Koprivnica“**

11.3. Prijave korisnika sredstava kojima je Društvo prethodne kalendarske godine odobrilo sredstva po Javnom natječaju za predlaganje programa/projekata od interesa za opće dobro koje provode udruge i druge neprofitne organizacije za 2022. godinu i s kojima je Društvo sklopilo ugovor o financiranju, a koji Društvu nisu podnijeli izvještaj o utrošku sredstava, odnosno koji Društvu nisu vratili primljena sredstva koja su ostala neutrošena, neće se uzimati u razmatranje.

11.4. Kriteriji dodjele sredstava navedeni su u natječajnoj dokumentaciji (Ocjena kvalitete programa/projekta).

11.5. Razmatrat će se samo programi/projekti koji su pravodobno prijavljeni te koji u cijelosti zadovoljavaju propisane uvjete Javnog natječaja.

**KOPRIVNIČKE VODE d.o.o. Koprivnica**